V sedemnástke ju pribrzdila zlomenina ruky.
ZVOLEN. Aj vďaka kajakárke Elene Kaliskej patrí Slovensko k svetovej špičke vo vodnom slalome.
Bývalá dlhoročná reprezentantka v K1 získala dve zlaté olympijské medaily, je dvojnásobná majsterka sveta a v zbierke má aj šesť titulov majsterky Európy.
V stredu 19. januára sa prvá slovenská olympijská víťazka dožíva 50 rokov.
Krotiť divokú vodu začala v siedmich rokoch. V detskom a juniorskom veku ju v klube TU Zvolen trénovali Oľga Lejsalová, Vlasta Patočková, Ľuboš Giertl, Ján Stachera a Ján Prachar.
Na majstrovstvách sveta juniorov štartovala dvakrát za ČSFR, v sedemnástich rokoch ju pribrzdila zlomenina ľavej ruky.
V roku 1992 nastal v jej kariére výkonnostný posun, keď odišla za lepšími podmienkami do Liptovského Mikuláša.
Prvú veľkú medailu získala na majstrovstvách Európy v Augsburgu v roku 1996, mala bronzový lesk.
O dva roky sa v Roudnici nad Labem stala prvýkrát majsterkou Európy. V roku 2000 v Čunove získala opäť európsku korunu, ale na olympiáde v Sydney skončila štvrtá.
Zisk európskeho titulu opäť zopakovala na šampionáte v Skopje v roku 2004.
V tom istom roku štartovala Kaliská aj na OH v Aténach, na ktorých vybojovala zlato a stala sa prvou slovenskou olympijskou víťazkou.
Po olympiáde potvrdila svoje kvality ziskom titulu svetovej šampiónky v austrálskom Penrithe v roku 2005. Ďalšie zlato z ME si vypádlovala v l´Argentiére la Bessée v roku 2006.
Na OH 2008 v Pekingu neniesla len vlajku slovenskej olympijskej výpravy, ale obhájila aj olympijský titul z roku 2004.
Zo zlata na MS sa tešila aj v roku 2011, keď z čunovského kanála vylovila najcennejší kov v súťaži hliadok spolu s Janou Dukátovou a Danou Mannovou-Beňušovou.
Zatiaľ najúspešnejšia slovenská kajakárka ukončila aktívnu kariéru v roku 2021 vo veku 49 rokov.
Prezident SR Ivan Gašparovič jej v roku 2011 udelil vyznamenanie Rad Ľudovíta Štúra I. triedy.